রাজ্যে প্রচারে এসে আসানসোলের সভায় প্রধানমন্ত্রী  কড়া ভাষায় আক্রমণ করেন মুখ্যমন্ত্রীকে। পরদিনের প্রচারে প্রধানমন্ত্রীকে পাল্টা আক্রমণ করেন মুখ্যমন্ত্রী। ওই দুই সভায় দুজনের ভাষণের সিডি চেয়ে পাঠাল দিল্লিতে মুখ্য নির্বাচন কমিশনারের দফতর। দুজনের বক্তব্যই খতিয়ে দেখবে কমিশন।  কমিশন কর্তাদের যুক্তি, গুরুত্বপূর্ণ রাজনৈতিক ব্যক্তিত্বদের সব বক্তব্যই আলাদা করে খতিয়ে দেখেন তাঁরা। যদিও রাজনৈতিক মহলের দাবি, প্রথম দফার দ্বিতীয় পর্বের ভোটের আগে ওই দুজনের বক্তব্য থেকে কোনও প্রতিকূল  আবহ তৈরি হতে পারে কিনা, তাখতিয়ে দেখতেই চেয়ে পাঠানো হয়েছে সিডি।
এদিকে, নির্বাচনী প্রচারে বিতর্কিত মন্তব্যের জন্য ভাঙড়ের তৃণমূল প্রার্থী রেজ্জাক মোল্লাকে সেন্সর করল নির্বাচন কমিশন। ভোটপ্রক্রিয়া শুরুর পর থেকেই আলটপকা মন্তব্যের জন্য বিতর্কে জড়িয়েছেন রেজ্জাক। কখনও বাহিনী চলে যাওয়ার পর ভোটারদের রাতের ঘুম উড়ে যাবে বলে হুমকি দিয়েছেন। আবার কখনও ভোটের রেজাল্ট বেরনোর পর বিরোধীরা লুকনোর জায়গা পাবে না বলে শাসিয়েছেন। আজ রেজ্জাককে সেন্সর করার কথা জানিয়েছে কমিশন।